Diari Oficial de la Generalitat Valenciana


Sumari del DOGV 4666, del 09-01-2004 (2003/13437)

ORDE de 16 de desembre de 2003, de la Conselleria de Cultura, Educació i Esport, per la qual es convoquen beques per a la realització de treballs sobre la situació i evolució social del valencià.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4666

Data del DOGV
:   09-01-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13544


Data del document
:   16-12-2003

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * lingüística
    * ajuda pública
    * suport econòmic
    * llengua regional
    * assignació per estudis

ORDE de 16 de desembre de 2003, de la Conselleria de Cultura, Educació i Esport, per la qual es convoquen beques per a la realització de treballs sobre la situació i evolució social del valencià. [2003/X13921]
  
La Llei de la Generalitat Valenciana 4/1983, d'Ús i Ensenyament del Valencià, formula el seu compromís per la recuperació del valencià, llengua oficial, al costat del castellà, de la nostra Comunitat, i objecte d'especial protecció. El procés de recuperació del valencià en els àmbits d'ús social i públic, i l'extensió dels nivells de competència lingüística, constituïxen un objectiu dins de la defensa del patrimoni cultural valencià. Per a realitzar este mandat legal, la Conselleria de Cultura, Educació i Esport ha articulat, des de l'any 1984, els programes d'investigació i estudis sociolingüístics que, basant-se en la recerca científica i utilitzant les tècniques empíriques pròpies de les ciències socials d'obtenció de dades, mostra l'estat i l'evolució de la situació social en els diferents àmbits d'ús. És una línia d'estudi, de caràcter preferentment operatiu, que la Conselleria de Cultura, Educació i Esport proposa per a la convocatòria de beques, orientades a la investigació empírica, que puguen contribuir a un millor coneixement de la situació social del valencià en la seua evolució.
  
Les beques s'oferixen a tots els investigadors procedents de les diferents ciències socials.
  
Segons el Decret 108/1992, de 6 de juliol, del Govern Valencià, i en ús de les facultats que em conferix l'article 35 de la Llei 5/1983, de 30 de desembre, del Govern Valencià,
  
ORDENE
  
Primer
  
Convocar concurs públic per a la concessió de beques que tenen com a objecte l'elaboració de treballs sobre la situació i evolució social de la llengua, i s'aproven les bases que regulen la present convocatòria i que apareixen en l'annex I, el model d'instància en l'annex II i el document de cesió de drets de propietat intel·lectual en l'annex III.
  
Segon
  
La dotació econòmica de les beques se sufragarà a càrrec del capítol IV, línia «Beques per a la realització de treballs sobre la situació i evolució social del valencià?, codi T2495000, del programa 422.50 dels pressupostos de la Generalitat Valenciana per a l'any 2004. L'import global màxim destinat a estes ajudes es de 24.040 euros.
  
DISPOSICIÓ ADDICIONAL
  
De conformitat amb el que es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de beques estarà condicionada a l'existència en els pressupostos de l'any 2004 de crèdit adequat i suficient per a això.
  
Així mateix, segons l'orde mencionada, tots els actes dictats s'entendran condicionats al fet que, en dictar la resolució de la present convocatòria, subsistisquen les mateixes circumstàncies de fet i de dret existents en el moment en què es van produir aquells actes.
  
DISPOSICIONS FINALS
  
Primera
  
Es delega en el director general de Política Lingüística i Patrimoni Cultural Valencià la facultat de concedir les ajudes i se l'autoritza perquè dicte les resolucions necessàries per al desplegament i l'execució de la present orde.
  
Segona
  
L'orde entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé es podrà plantejar directament recurs contenciós administratiu en el termini i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Esport, en el termini d'un mes des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 16 de desembre de 2003
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases per a la concessió de beques per a la realització de treballs sobre la situació i evolució social del valencià.
  
1a Objecte.
  
La present convocatòria té com a objectiu l'adjudicació de beques per a fer o completar estudis sobre la situació d'indicadors en relació amb la situació social de la llengua, orientats en la vessant quantitativa.
  
2a Condicions i mèrits preferents.
  
Els sol·licitants hauran de ser llicenciats o diplomats universitaris; a més, hauran d'acreditar experiència suficient, mitjançant currículum, en el camp de la investigació sociològica i econòmica relativa a l'ús de les llengües.
  
Les sol·licituds podran presentar-se individualment o per equips de treball. Si la sol·licitud la fa un equip de treball, s'entendrà que actua com a representant el membre que figure en primer lloc; sense perjuí d'això, tots els que formen l'equip de treball respondran solidàriament de les seues obligacions davant de l'administració.
  
Si, per alguna causa, algun dels membres de l'equip l'abandona, la resta ho comunicarà a la Direcció General de Política Lingüística i Patrimoni Cultural Valencià i, si així ho consideraren, manifestaran el desig de continuar el treball, sols o incorporant-hi algun membre nou. Si la persona que abandona l'equip és la que en té la representació, la passarà a la que figure en segon lloc, i així successivament.
  
3a Presentació i terminis de les sol·licituds.
  
Per a fer la sol·licitud caldrà omplir una instància seguint el model de l'annex II de la present orde, i acompanyar-la de la fotocòpia compulsada del DNI, d'una memòria explicativa (on s'haurà de fer constar l'objecte de l'estudi, la metodologia, les fases de realització i el pressupost), del currículum i de la documentació acreditativa de la titulació i dels mèrits al·legats. En cas d'equips investigadors, cal presentar el currículum i la documentació acreditativa de la titulació i dels mèrits al·legats de tots els components.
  
El termini de presentació de les sol·licituds i de la documentació serà de 20 dies hàbils, comptadors des de l'endemà de la publicació d'esta convocatòria en el Diari Oficial de la Generalitat Valenciana. Podran presentar-se en el Registre General de la Conselleria de Cultura, Educació i Esport, en les corresponents direccions territorials d'Alacant, Castelló i València, o utilitzant qualsevol dels procediments que establix l'article 38 de la Llei de Règim Jurídic de les Administracions Públiques i del Procediment Administratiu Comú. Si el termini acaba en dia inhàbil, s'entén prorrogat fins al primer dia hàbil següent. Els sol·licitants hauran de reunir, quan acabe el termini de presentació d'instàncies, els requisits i les condicions que assenyala la convocatòria relatives a les obligacions tributàries i de Seguretat Social a què fa referència la base octava, últim apartat.
  
Si la sol·licitud d'iniciació no reunix els requisits exigits o la documentació presentada és incompleta, es requerirà l'interessat perquè, en un termini de deu dies, esmene la falta o adjunte els documents preceptius, i se li indicarà que, si no ho fa així, es considerarà que ha desistit de la seua petició, després de la resolució que haurà de ser dictada en els termes previstos en l'article 42 de la Llei de Règim Jurídic de les Administracions Públiques i del Procediment Administratiu Comú.
  
4a Selecció.
  
Per a la valoració dels projectes d'estudi es crea una comissió que tindrà la composició següent:
  
\* President:
  
- El cap de l'Àrea de Política Lingüística de la Direcció General de Política Lingüística i Patrimoni Cultural Valencià.
  
\* Vocals:
  
- El cap del Servici d'Investigació i Estudis Sociolingüístics de la Direcció General de Política Lingüística i Patrimoni Cultural Valencià.
  
- El cap del Servici d'Ensenyaments en Valencià de la Direcció General d'Ensenyament.
  
- El cap del Servici de Promoció Social del Valencià de la Direcció General de Política Lingüística i Patrimoni Cultural Valencià.
  
\* Secretària:
  
- La cap de la Secció d'Ús Social del Valencià de la Direcció General de Política Lingüística i Patrimoni Cultural Valencià.
  
La comissió d'avaluació es reunirà dins dels 10 dies següents a la finalització del termini de presentació de sol·licituds i farà la selecció segons els criteris següents: plantejament del projecte i metodologia que utilitzarà, interés del tema d'estudi, adequació pressupostària del projecte i currículum del personal o de l'equip investigador. La proposta d'adjudicació s'elevarà al director general de Política Lingüística i Patrimoni Cultural Valencià en el termini de 5 dies des de la reunió de la comissió.
  
5a Funcions de la comissió.
  
La comissió mencionada en la base quarta tindrà les funcions següents:
  
1. Estudiar els projectes presentats i els currículums dels sol·licitants.
  
2. Fer una proposta de resolució al director general de Política Lingüística i Patrimoni Cultural Valencià.
  
3. Després de la concessió de les beques, tindrà com a missió el seguiment dels treballs.
  
6a Concessió.
  
El director general de Política Lingüística i Patrimoni Cultural Valencià, per delegació del conseller de Cultura, Educació i Esport, dictarà una resolució en el termini de 5 dies a partir de la data en què la comissió d'avaluació n'eleve la proposta, d'acord amb el que disposa l'article 42.2 de la Llei de Règim Jurídic de les Administracions Públiques i del Procediment Administratiu Comú.
  
La Direcció General de Política Lingüística i Patrimoni Cultural Valencià, notificarà la resolució de concessió o denegació a les persones interessades d'acord amb l'article 58 de la Llei de Règim Jurídic de les Administracions Públiques i del Procediment Administratiu Comú.
  
En la resolució s'indicaran els projectes seleccionats entre els presentats i la quantitat assignada.
  
La quantia de la beca es fixarà segons que el projecte incloga o no treball de camp i no podrà ser inferior a 2.000 euros (dos mil euros).
  
En tot cas, l'import de les ajudes no podrà superar mai, aïlladament o en companyia de subvencions o ajudes d'altres administracions públiques o d'altres entitats públiques o privades, el cost total de l'activitat que ha de realitzar el beneficiari.
  
L'adjudicació de projectes de treball podrà declarar-se deserta, totalment o en part, si es considera que cap dels presentats s'adequa a les bases de la convocatòria.
  
El termini màxim per a resoldre la present sol·licitud és de 3 mesos, a comptar des de la data en què haja tingut entrada en el registre de l'òrgan competent per a la tramitació, sense perjuí del que preveu l'artícle 42.5 de la mateixa llei.
  
L'efecte que produirà el silenci administratiu per la no resolució i notificació dins del termini màxim previst es considerarà desestimatori.
  
7a Temporalització.
  
La temporalització dels projectes presentats s'haurà d'ajustar necessàriament a la data que es marca en la base novena de l'orde per a l'entrega dels treballs.
  
Per als projectes més llargs, caldrà explicar en la memòria la temporalització total, però concretant de manera clara i diferenciada la part que es pretén dur a terme en la present convocatòria, que és la que en tot cas serà objecte de beca, i que s'aportarà igualment en el termini fixat en la mencionada base novena.
  
El fet d'haver obtingut la concessió d'alguna de les beques d'investigació no implica cap tipus de relació laboral ni administrativa entre el beneficiari i la Generalitat Valenciana.
  
Si el beneficiari de l'ajuda fóra funcionari o personal laboral de la Generalitat Valenciana, no n'afectaria la situació administrativa.
  
8a Drets i obligacions dels becaris
  
Els beneficiaris de les beques contrauen les obligacions següents:
  
a) Fer l'estudi per al qual se'ls ha concedit l'ajuda.
  
b) Acreditar davant la Direcció General de Política Lingüística i Patrimoni Cultural Valencià la realització de l'estudi i també el compliment dels requisits i condicions que determinen la concessió o l'ús de l'ajuda.
  
c) Sotmetre's a les actuacions de control financer que corresponen a la Intervenció General, relatives a les subvencions i ajudes concedides.
  
d) Comunicar a la Direcció General de Política Lingüística i Patrimoni Cultural Valencià l'obtenció de subvencions o ajudes, per al mateix estudi, procedents de qualsevol administració o entitat públiques.
  
Així mateix, en el termini de 10 dies de la resolució d'adjudicació, hauran de demostrar que estan al corrent de les obligacions tributàries i de Seguretat Social, en els termes que establix l'Orde de la Conselleria d'Economia i Hisenda de 30 de maig de 1996.
  
9a Suspensió i modificació de la quantitat assignada.
  
El resultat de cada investigació es podrà presentar fins al dia 15 de novembre de 2004, i donarà peu al pagament de la quantitat assignada.
  
La Conselleria de Cultura, Educació i Esport podrà suspendre qualsevol dels treballs quan hi haja, per part dels beneficiaris, incompliment de les bases, després d'audiència a la persona interessada. Si açò passa, segons el Decret 108/1992, de 6 de juliol, quedarà sense efecte la beca i serà procedent el reintegrament de la quantitat percebuda i l'exigència de l'interés de demora des que es va pagar la subvenció.
  
Si l'estudi presentat no s'adequa a les característiques del projecte o no té suficient rigor científic, la Conselleria es reserva el dret de reconsiderar, després d'audiència a la persona interessada, la quantitat assignada, per a ajustar-la a la realitat del treball.
  
Qualsevol alteració de les condicions tingudes en compte per a la concessió de la beca, i en tot cas, l'obtenció concurrent de subvencions o ajudes atorgades per altres administracions o entitats públiques o privades, podrà donar lloc a la modificació de la resolució de concessió.
  
Igualment, en el supòsit de rebre alguna altra ajuda que tinga la mateixa finalitat, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat efectuada.
  
10a Publicació dels treballs i propietat intel·lectual.
  
La Conselleria de Cultura, Educació i Esport es reserva el dret de publicar els treballs, íntegrament o en part.
  
Els autors dels treballs entregats a l'empara d'esta convocatòria es comprometen, com a condició prèvia al pagament de la beca, a cedir per escrit els drets de distribució i comunicació pública a escala d'àmbit nacional per un període de 2 anys en règim d'exclusivitat.
  
El document de cessió s'haurà d'ajustar al model que figura com a annex III i haurà de ser presentat en el termini de 10 dies a comptar des de l'endemà de la publicació de la resolució de la concessió de l'ajuda en el Diari Oficial de la Generalitat Valenciana. L'incompliment d'esta obligació donarà lloc a deixar sense efecte la resolució de concessió de la beca i, si és el cas, al reintegrament d'esta, amb exigència de l'interés de demora.